|  |  |
| --- | --- |
| **ROKODELSKA PANOGA** | **Oglarstvo**  |
| **POVZETEK**  |
| Oglarstvo je pridobivanje lesnega oglja z nepopolnim zgorevanjem lesa in sečnih izdelkov na kopiščih ob gozdu, tj. na območjih, kjer so postavljene kope. Kuhanje oglja se izvaja v oglarskih kopah in traja več dni, obsega posebne veščine in znanja priprave lesnih kop ter tehnike pridobivanja oglja. |
| **OPIS PANOGE**  |
| Oglarstvo je bilo na Slovenskem zelo razširjeno zlasti na izrazito gozdnatih območjih, na Dolenjskem, Gorenjskem, Štajerskem, tudi na Banjški planoti. Danes je znano na Dolah pri Litiji, v Selški dolini, Lokovcu, Rakitnici in še v drugih krajih po Sloveniji.Postopek oglarjenja obsega izbor in pripravo lesa, pripravo kopišča (prostora za pridobivanje oglja), izdelavo kope, proces kuhanja ali oglenitve lesa in s tem povezano oglarsko znanje ter ustrezne delovne postopke ter razdiranje kope in shranjevanje oglja. Oglarska kopa je polkroglasta zložba polen in sečnih ostankov za žganje (kuhanje) lesnega oglja. Prekrita je s svežim listjem in igličevjem, nato z zemljo, mestoma obložena z okroglicami, ima odprtine (zračnice) pri tleh in dimnik (duško) na vrhu. Poznamo več več načinov poogljevanja lesa in vrst oglarskih kop, na Slovenskem se je zlasti uveljavilo poogljevanje v stoječih kopah.Oglje se pridobiva iz vseh vrst lesa, navadno pa se poogljujeta posebej igličast les in posebej les listavcev. Dandanes največ oglja proizvedejo iz bukovine. Les pripravijo v obliki cepanic (kalanic). Predhodno za kopo pripravijo raven okrogel prostor (kopišče). V sredino kopišča zabijejo tri kole (strženice), velike za višino kope in v obliki trikotnika, ki predstavljajo nekakšen dimnik (stržen). Pobožni oglarji na tla stržena za srečno delo položijo dve trski, povezani v podobi križa, ki nikoli ne zgori. Okoli stržena položijo pokonci in v kolobarju prvi sklad drv, nanj drugi, in če je kopa velika, na drugega tudi tretji sklad drv. Da dobi kopa potrebno obliko, polena proti obodu kope odmikajo. V kopo zloženi les prekrijejo (grasajo) s smrečjem, listjem, senom ali svežo travo. Na to podlago nasujejo prežgano in z ogljenim prahom pomešano zemljo (kopo črnijo). V procesu pooglenitve zemlja preprečuje nenadzorovan vdor zraka v kopo. Ko je kopa obdana z zemljo, postavijo okrog nje debela polena, ki so opora zemlji, da ne spolzi k vznožju kope.Kopo prižgejo tako, da vržejo skozi »dimnik« na njeno dno trske, nanje pa žerjavico. Nato napolnijo prostor med strženicami z drobnim lesom (bokaje), vrh kope pa prekrijejo s travo in zemljo. Pri oglenitvi oglarji nadzirajo dotok zraka in odvod dima ter pare. V kopo napravijo luknje, imenovane zračnice in dimnice, med kuhanjem oglja kopo večkrat prebodejo s kolom (bokajo) in dopolnjujejo praznine z drobnimi drvmi. Za pripravo kope in kuhanje oglja je pri povprečno veliki kopi potrebnih 43, pri večjih pa do 47 delovnih dni. Delovno skupino največkrat sestavljajo trije do štirje oglarji. Ko je kopa kuhana, se mora ohladiti, nato jo razdrejo, spravijo oglje v vreče (za prodajo) in pospravijo kopišče.Pisni dokumenti o oglarstvu na Slovenskem segajo v 16. stol. in so povezani s koparskimi pravicami na Jelovici, kjer so oglarji kuhali oglje za fužinarje pod Jelovico in v Železnikih. Do 19. stol. so oglje pridobivali zlasti za potrebe fužin, pozneje po 1. svetovni vojni pa največ za izvoz. Oglarstvo je bilo najbolj razvito v 19. stol., ko sta bila fužinarstvo in kovinska industrija v razcvetu. Z zamiranjem fužinarstva in nadomeščanjem oglja s premogom in koksom je začelo povpraševanje po oglju upadati. Oglarstva so se posluževali kmetje v postopku nege gozda, kar je aktualno še dandanes. Oglje je uporabno tudi v gospodinjstvih, obrteh (npr. kovaštvu) in različnih industrijskih panogah. Zdaj se oglje prideluje za potrebe peke na žaru v kulinariki in za zdravstvene namene ter za večino oglarjev pomeni dodaten zaslužek ob osnovni kmetijski ali turistični dejavnosti. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Poznavanje postopka oglarjenja obsega široka znanja izbora ustreznega lesa in njegove priprave, izbire prostora in priprave kopišča, izdelave oz. zlaganja kope, procesa kuhanja ali oglenitve lesa in s tem povezane delovne postopke ter znanje razdiranja kope in ustreznega shranjevanja oglja. Posamezni deli v procesu izgorevanja kope so lahko nevarni, zato je potrebno veliko izkušenj. Prenos znanj z izkušenih na manj izkušene je pomemben in zahteva proces učenja. Za oglarstvo ne obstaja formalno izobraževanje.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Oglarstvo je od leta 2012 vpisano v nacionalni Register nesnovne kulturne dediščine. Prepoznano je regionalno in nacionalno. Društvo oglarjev Slovenije je član Evropskega združenja oglarjev, s katerim si prizadeva za vpis panoge na Unescov seznam nesnovne kulturne dediščine. Oglarstvo se je ohranilo na več območjih v Sloveniji. V Sloveniji vsako leto oglari več kot 50 oglarjev, ki zložijo in skuhajo na leto približno 100 kop, kar pomeni okoli 500 ton oglja. |
| **Vidik identitete in prepoznavnosti**  | Oglarstvo ima pomemben povezovalni in identifikacijski pomen. Oglarji so povezani v Društvo oglarjev Slovenije, ki združuje oglarje po Sloveniji kot posameznike in ostala oglarska društva kot razne sekcije drugih društev. Na temo oglarjenja potekajo številni dogodki, pohodi, tabori itd., tako na lokalni kot tudi medregijski povezovani ravni. Slovenski oglarji se srečajo enkrat na leto. Oglarstvo predstavlja pomemben element slovenske kulturne krajine. »Živa kopišča« imamo na več kot 20 mestih po Sloveniji. |
| **Vidik družbenega in gospodarskega napredka** | Oglarjenje se v svoji osnovi zlaganja in razdiranja kope skozi stoletja ni bistveno spremenilo, posodobili pa so se pripomočki, ki se uporabljajo pri tem delu, kar je delo olajšalo in naredilo bolj varno. Z vidika sodobne družbe se oglarjenje ponuja kot ena od rešitev gospodarjenja v mlajših gozdovih, v katerih je nega gozdov z redčenji najbolj potrebna. S tem omogoča tudi trženje manj kakovostnih lesnih sortimentov. Drug pozitiven vidik oglarjenja je ohranjanje okolja in krajine. Zaraščanje kmetijskih površin je vse večje. Z izrabo lesne mase v oglje pripomoremo k zmanjšanju površin, ki so se zarastle. Obstoj panoge je vprašljiv, saj ekonomsko ni zelo donosna. Oglje je treba še naprej pripravljati z lokalno dodano vrednostjo in ga kot takšnega ponujati tudi na trgu. |
| **Vidik učinkov na medgeneracijsko povezovanje in vseživljenjsko učenje** | Pri oglarjenju vedno sodelujejo celotne družine, saj je delo takšno, da si morajo pomagati. Pri tem prihaja do druženja med generacijami in spontanega prenosa znanj. Oglarjenje je vključeno v formalno izobraževanje le posredno pri posameznih predmetih na srednjih lesarskih šolah. Do prenosa znanj prihaja bolj na neformalni ravni na kmetijah znotraj družin in v društvih, ki so namenjena neformalnemu združevanju oglarjev. Med oglarji je kar nekaj mlajših ljudi, ki želijo dejavnost ohraniti.  |
| **Vidik učinkov na turizem**  | Oglarjenje je v posameznih krajih vpeto v turistično ponudbo in pomeni dodatno ponudbo na oglarskih kmetijah, ki postopoma razvijajo svojo turistično ponudbo (npr. Dole pri Litiji). Imamo dve oglarski tematski poti: pot sv. Mohorja v Selški dolini in oglarsko pot v oglarski deželi na Dolah pri Litiji. Oglarstvo v Dolah pri Litiji, na Dolenjskem in v Selški dolini poteka skoraj vse leto, saj se vedno najde oglar, ki les pripravlja ali pa ga poogluje. Ob primernem razvoju bi lahko posamezna območja postala izrazito prepoznana po oglarskih kopah, ki dajejo kulturni krajini in domačijam edinstveno vrednost. Za obstoj panoge je povezava s turizmom nujno potrebna in tudi prepoznana.  |
| **Viri in literatura** | [Register nesnovne dediščine](https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00015.pdf) (2-00015: oglarstvo).[www.drustvo-oglarjev.si](http://www.drustvo-oglarjev.si)Jože Prah, Društvo oglarjev Slovenije. |